CELEX: 62007TN0167
Language: el
Date: 2007-05-18 00:00:00
Title: Υπόθεση T-167/07: Προσφυγή της FAR EASTERN TEXTILE κατά του Συμβουλίου της Ευρωπαϊκής Ένωσης που ασκήθηκε στις 18 Μαΐου 2007

21.7.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 170/27
            
         Προσφυγή της FAR EASTERN TEXTILE κατά του Συμβουλίου της Ευρωπαϊκής Ένωσης που ασκήθηκε στις 18 Μαΐου 2007
   (Υπόθεση T-167/07)
   (2007/C 170/54)
   Γλώσσα διαδικασίας: η αγγλική
   Διάδικοι
   
      Προσφεύγουσα: Far Eastern Textile Ltd (Taipei, Tαϊβάν) (εκπρόσωπος: De Baere)
   
      Καθού: Συμβούλιο της Ευρωπαϊκής Ένωσης
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               Να ακυρώσει τον κανονισμό (ΕΚ) 192/2007 του Συμβουλίου, της 22ας Φεβρουαρίου 2007, για την επιβολή οριστικού δασμού αντιντάμπινγκ στις εισαγωγές ορισμένων τύπων τερεφθαλικού πολυαιθυλενίου (ΡΕΤ), καταγωγής, μεταξύ άλλων, Ταΐβάν, καθόσον αφορά την προσφεύγουσα· και
            
         
               —
            
            
               Να καταδικάσει το Συμβούλιο της Ευρωπαϊκής Ένωσης στα δικαστικά έξοδα.
            
         Λόγοι και κύρια επιχειρήματα
   Η προσφεύγουσα, η οποία είναι Ταϊβανός παραγωγός και εξαγωγέας τερεφθαλικού πολυαιθυλενίου (ΡΕΤ), ζητεί την ακύρωση του κανονισμού (ΕΚ) 192/2007 του Συμβουλίου, της 22ας Φεβρουαρίου 2007, για την επιβολή οριστικού δασμού αντιντάμπινγκ στις εισαγωγές ορισμένων τύπων τερεφθαλικού πολυαιθυλενίου καταγωγής Ινδίας, Ινδονησίας, Μαλαισίας, Δημοκρατίας της Κορέας, Ταϊλάνδης και Ταϊβάν κατόπιν επανεξέτασης ενόψει της λήξης της ισχύος των μέτρων και μερικής ενδιάμεσης επανεξέτασης σύμφωνα με το άρθρο 11, παράγραφοι 2 και 3, του κανονισμού (ΕΚ) 384/96 (1).
   Προς στήριξη της προσφυγής της, η προσφεύγουσα υποστηρίζει κατ' αρχάς ότι το Συμβούλιο παραβίασε το άρθρο 2, παράγραφος 11, του βασικού κανονισμού (2), καθόσον δεν εφάρμοσε τη συμμετρική μέθοδο για να υπολογίσει το περιθώριο ντάμπινγκ της προσφεύγουσας.
   Δεύτερον, η προσφεύγουσα υποστηρίζει ότι το Συμβούλιο παραβίασε το άρθρο 253 ΕΚ, καθόσον δεν διευκρίνισε προσηκόντως τους λόγους για τους οποίους οι μέθοδοι συμμετρικής συγκρίσεως δεν αντανακλούν την αληθή διάσταση του ντάμπινγκ.
   Τρίτον, η προσφεύγουσα ισχυρίζεται ότι το Συμβούλιο παραβίασε το άρθρο 2, παράγραφοι 10, 11 και 12, του βασικού κανονισμού, εφόσον υπολόγισε το περιθώριο ντάμπινγκ της προσφεύγουσας χρησιμοποιώντας τεχνικές μηδενικής μειώσεως, αναιρούσες τα αρνητικά περιθώρια ντάμπινγκ κατά τον καθορισμό του σταθμισμένου μέσου περιθωρίου ντάμπινγκ σύμφωνα με το άρθρο 2, παράγραφος 12.
   Τέλος, η προσφεύγουσα ισχυρίζεται ότι το Συμβούλιο παραβίασε το άρθρο 253 ΕΚ, καθόσον δεν προέβαλε πρόσφορη αιτιολογία σχετικά με το ότι το περιθώριο της προσφεύγουσας πρέπει να υπολογίζεται χρησιμοποιώντας τεχνικές μηδενικής μειώσεως.
   
      (1)  ΕΕ L 59 της 27ης Φεβρουαρίου 2007, σ. 1.
   
      (2)  Κανονισμός (ΕΚ) 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (ΕΕ 1996, L 56, σ. 1).